Potrivit reprezentanţilor Inspectoratului Judeţean de Poliţie Iaşi, bărbatul în vârstă de 53 de ani s-ar fi angajat, în mod regulamentar, în traversarea străzii pe o trecere de pietoni aflată în dreptul unui magazin aflat pe drumul dinspre Leţcani spre Iaşi, la intrarea în municipiu.

Acesta a fost acroşat iniţial de o autoutilitară Volkswagen, condusă de un tânăr de 26 de ani, care a oprit în momentul impactului lângă axul drumului.

Ulterior, o altă autoutilitară Peugeot a depăşit maşina staţionată în apropierea axul drumului pe partea stângă, călcând bărbatul care se afla inconştient pe carosabil, iar din urma acesteia un autoturism Dacia condus de un bărbat de 37 de ani a depăşit, la rândul său, maşina staţionată, trecând din nou peste victimă.

La faţa locului, au ajuns două echipaje ale Ambulanţei şi unul de SMURD care au încercat aproximativ o oră să-l resusciteze pe bărbat, fără a-l putea salva.

"S-au efectuat manevre de resuscitare, dar s-a constatat decesul bărbatului. Conducătorii auto au fost testaţi alcoolscopic, rezultatul a fost negativ în cazul tuturor. În cauză s-a deschis dosar penal pentru ucidere din culpă“, a declarat, joi, pentru corespondentul MEDIAFAX, Anca Vîjiac, purtătorul de cuvânt al IPJ Iaşi.